Informácia

o výsledkoch pilotného projektu certifikovania digitálnej gramotnosti zamestnancov programom ECDL na Úrade pre štátnu službu a na Ministerstve dopravy, pôšt a telekomunikácií Slovenskej republiky

Program Európsky vodičský preukaz na počítače, (European Computer Driving Licence, ďalej len „ECDL“), je kvalifikačný program na získanie a preukázanie digitálnej gramotnosti, t.j. vedomostí a zručností potrebných pre efektívne využívanie informačných a komunikačných technológií. ECDL poskytuje prepracovaný, overený a odporúčaný kvalifikačný štandard základnej digitálnej gramotnosti, garantuje jednotnú úroveň práce s informačnými technológiami, má modulový charakter a certifikát ECDL je celoeurópsky uznávaný. Je to doklad o tom, že uchádzač absolvoval medzinárodne stanovené kvalifikačné testy, rozumie základným pojmom z oblasti informačných a komunikačných technológií a spĺňa minimálne znalostné kritériá efektívnej práce s počítačom.

ECDL pozostáva z nasledovných modulov:

1.	Základy informačných technológií
2.	Používanie počítača a správa súborov
3.	Spracovanie textov
4.	Tabuľkové procesory
5.	Databázy
6.	Grafické možnosti PC a elektronická prezentácia
7.	Informačné a komunikačné siete

V roku 2004 oslovil Úrad pre štátnu službu Ministerstvo dopravy, pôšt a telekomunikácií Slovenskej republiky s ponukou preveriť digitálnu gramotnosť svojich zamestnancov formou pilotného projektu certifikovania digitálnej gramotnosti programom ECDL. 

Cieľovou skupinou projektu boli zamestnanci v stálej štátnej službe a vybraní zamestnanci vykonávajúci práce vo verejnom záujme na Úrade pre štátnu službu a na Ministerstve dopravy, pôšt a telekomunikácií Slovenskej republiky. Na Úrade pre štátnu službu boli vytvorené dve skupiny zamestnancov podľa záujmu o získanie buď len Osvedčenia ECDL Štart (prvé štyri moduly), alebo Certifikátu ECDL (všetkých sedem modulov). Na Ministerstve dopravy, pôšt a telekomunikácií Slovenskej republiky si zamestnanci mohli vybrať štyri moduly, s ktorými pracujú a ktoré im následne schválil ich priamy nadriadený. 

Pilotný projekt na Úrade pre štátnu službu a na Ministerstve dopravy, pôšt a telekomunikácií Slovenskej republiky bol rozdelený na tri fázy:
1.	prieskum digitálnej zručnosti zamestnancov
2.	školenia zamestnancov
3.	testovanie zamestnancov

Na záver celého projektu boli zúčastnení zamestnanci požiadaní o vyplnenie hodnotiaceho dotazníka.

Úrad pre štátnu službu

Prieskumom digitálnej zručnosti si zamestnanci Úradu pre štátnu službu overili na svojom osobnom počítači úroveň svojich vedomostí a zručností a na základe zistených výsledkov samotestovania sa vyjadrili k potrebe ďalšieho vzdelávania. Mohli si vybrať školenie lektorom alebo dištančné vzdelávanie prostredníctvom intranetu. Boli vytvorené dve skupiny zamestnancov podľa záujmu o získanie buď len Osvedčenia ECDL Štart alebo Certifikátu ECDL. V praxi to znamenalo, že v období od 27. 9. 2004 do 30. 10. 2004 sa uskutočnila päťdňová príprava na testovanie (II. fáza) a následne prebehlo testovanie vo všetkých moduloch (III. fáza), vrátane opravných testov.

Pre školenie a testovanie zamestnancov bolo potrebné vybrať vhodnú inštitúciu. Medzi kritériami na posúdenie ponúk boli: úplnosť projektu, cena, akreditácia Slovenskou informačnou spoločnosťou a akreditácia Akreditačnou komisiou Ministerstva školstva Slovenskej republiky pre ďalšie vzdelávanie. Po posúdení všetkých projektov, komisia vybrala Spoločnosť IMM Plus s.r.o., Bratislava (Information-Management-Marketing), ktorá po podpise zmluvy o dielo zrealizovala školenie i testovanie zamestnancov.

Úrad pre štátnu službu uhradil náklady spojené so vzdelávaním (štyri moduly) a testovaním zamestnancov (2990 Sk – vzdelávanie/zamestnanec, 2500 Sk – testovanie/ zamestnanec). Celkové finančné náklady Úradu pre štátnu službu boli 115 250 Sk na školenia, 105 700 Sk náklady spojené s testovaním, čo spolu predstavuje 220 950 Sk. Za vydanie osvedčenia, respektíve certifikátu ECDL, zaplatil účastník 100 Sk.

Na testovaní pilotného projektu ECDL sa zúčastnilo spolu 33 zamestnancov Úradu pre štátnu službu. Všetci sa zúčastnili testovania povinných modulov č. 1 – 4, pre získanie Osvedčenia ECDL Štart, pričom skupina deviatich zamestnancov sa prihlásila na testovanie vo všetkých siedmich moduloch s cieľom získať Certifikát ECDL. 

Výsledky testovania poukazujú na vysokú úroveň znalostí práce s informačnými technológiami, ktoré sú tiež výsledkom školiacich aktivít v rámci programu ECDL (Prílohy č. 1-3). Z celkového počtu zúčastnených zamestnancov, ktorí sa uchádzali o Osvedčenie ECDL Štart, len štyria zamestnanci nedosiahli v niektorom z modulov minimálnu hranicu 75% správnych odpovedí. Deväť zamestnancov sa zúčastnilo testovania vo všetkých siedmich moduloch a všetci boli úspešní. Najväčšia úspešnosť vyznačenia správnych odpovedí pre ECDL Štart bola pri module č. 1 - Základy informačných technológií, najmenšia pri module č. 2 – Používanie počítača a správa súborov. Najväčšia úspešnosť vyznačenia správnych odpovedí pre Certifikát ECDL bola pri module č. 7 (Informačné a komunikačné siete), najmenšia pri module č. 5 (MS Access - databázy). Celková priemerná úspešnosť za všetky moduly bola 89,50%. 

Významné bolo aj zistenie pripomienok a návrhov na zlepšenie tejto vzdelávacej aktivity pre všetkých zamestnancov. Lektorské kvality školiteľov boli hodnotené značne rozdielne, v závislosti od kvality metodického prístupu lektorov k účastníkom. Takmer všetci účastníci považujú povinné získanie osvedčenia ECDL pre všetkých zamestnancov za  nevyhnutnosť  a v súčasnosti už využívajú nadobudnuté schopnosti vo svojej práci. Závažnou pripomienkou pre školiacu a testovaciu inštitúciu bola rozdielna výpočtová technika, tá s ktorou účastníci pracujú a tá, na ktorej boli školení a testovaní. 

Ministerstvo dopravy, pôšt a telekomunikácii Slovenskej republiky

Po vyhodnotení dotazníkov sa zamestnanci rozdelili do troch skupín podľa potreby ich vzdelávania. Druhá fáza pilotného projektu začala v júli 2004 spustením e-learningového školenia, ktoré bolo prístupné celej cieľovej skupine. Školenia s lektorom prebiehali priebežne od septembra 2004 v dvoch zariadeniach, ktoré mali príslušné akreditácie a vyšli ako víťazné z verejného obstarávania. Školenia s lektorom sa zúčastnili frekventanti spolu na 240 školeniach. Tretiu fázu, testovanie frekventantov pilotného projektu, Ministerstvo dopravy, pôšt a telekomunikácií Slovenskej republiky pripravovalo pre 200 účastníkov. Skúšky začali 6. 12. 2004 a skončili poslednými opravnými termínmi 27. 1. 2005. Trvali 16 dní a denne prebiehalo 60 skúšok. 

Vyhodnotenie testovania sa robilo na skupine 184 zamestnancov. Z výsledkov testovania možno konštatovať, že podiel úspešných skúšok zo všetkých modulov bol 71% (526 skúšok) a podiel úspešných frekventantov bol 60% (111 zamestnancov). Najúspešnejší modul bol č. 7 – Informačné a komunikačné siete, v ktorom bola 83,13% úspešnosť a naopak najmenej úspešný bol modul č. 6 – Grafické možnosti (Power Point), v ktorom bola 61,25% úspešnosť. Najväčší záujem účastníci prejavili o modul č. 3 – Spracovanie textov (23%), najmenší  záujem bol o modul č. 5 – MS Access - databázy (3%). Najviac účastníkov si vybralo kombináciu modulov 1 2 3 4, a to 43 zamestnancov.

Z vyhodnotenia dotazníkov možno konštatovať celkovú spokojnosť s prípravou a s priebehom projektu ECDL. 81% zamestnancov považovalo projekt certifikácie ECDL za prínos (Príloha č. 4). Vyše 62% zamestnancov robí na PC takmer celú pracovnú dobu. Vyše 67% účastníkov bolo spokojných s výberom svojich modulov. 100% pracovníkov používa pri svojej práci Word a 38% Excel. Najväčší záujem prejavili zamestnanci o e-learningový typ vzdelávania, ktorý má podľa Ministerstva dopravy, pôšt a telekomunikácií Slovenskej republiky viaceré výhody (vzdelávanie v ľubovoľnom čase, ucelené poskytnutie informácií veľkému počtu zamestnancov, voľba individuálneho študijného tempa a pod.). Zároveň Ministerstvo dopravy, pôšt a telekomunikácií Slovenskej republiky poukazuje aj na skutočnosť, že časť zamestnancov nemohla využívať výhody e-learningového kurzu, pretože im to ich zastaraná výpočtová technika nedovoľovala (Príloha č. 5). Zamestnanci, ktorí úspešne absolvovali štyri moduly, prejavili záujem o doplnenie zvyšných troch modulov.

Záver

Zamestnanci Úradu pre štátnu službu využili možnosť absolvovať vzdelávanie so školiteľom a skúšky sa vykonávali následne po absolvovaní päťdňového školenia. Tento prístup bol síce časovo a aj finančne náročnejší ako dištančná e-learningová forma  samovzdelávania, ktorú preferovalo Ministerstvo dopravy, pôšt a telekomunikácií Slovenskej republiky,  ale znamenal pre uchádzačov intenzívnejšiu prípravu a vytvorenie lepších podmienok na úspešné testovanie.  Preskúšanie sa realizovalo následne do dvoch - troch dní z dôvodu maximálneho využitia nadobudnutých poznatkov, čo prinieslo pozitívne výsledky pri záverečných skúškach. Ministerstvo dopravy, pôšt a telekomunikácií Slovenskej republiky realizovalo skúšky s polročným odstupom. Pilotné testovanie projektu ECDL potvrdilo očakávaný prínos v podobe efektívnejšieho využívania informačných a komunikačných technológií na obidvoch pracoviskách.

V rámci plnenia úloh z  Akčných plánov Stratégie rozvoja konkurencieschopnosti Slovenska do roku 2010, ktoré sa týkajú realizácie vzdelávania a preskúšania štátnych zamestnancov v oblasti ECDL, Úrad pre štátnu službu  pripravil prvý odhad finančných nákladov na roky 2006 až 2008:
	
•	2006    66 000 000  Sk (12 000 štátnych zamestnancov, Ø náklad na ECDL  5 500 Sk),
•	2007    77 000 000  Sk (14 000 štátnych zamestnancov, Ø náklad na ECDL  5 500 Sk),
•	2008    77 000 000  Sk (14 000 štátnych zamestnancov, Ø náklad na ECDL  5 500 Sk),
_______________________________________________________________________
•	spolu  220 000 000 Sk (40 000 štátnych zamestnancov)

Predpokladá sa čiastočné finančné krytie z ESF takto: 

1.	Financie z ESF budú získavané prostredníctvom tzv. dopytovo-orientovaných projektov, podávaných v rámci výziev, na náklady súvisiace s realizáciou prezenčného vzdelávania a skúšky ECDL.
2.	Dopytovo-orientované projekty budú môcť podávať jednotlivé služobné úrady alebo nadriadené služobné úrady v zastúpení viacerých služobných úradov. V tom prípade budú nadriadené služobné úrady zodpovedné za nakladanie s pridelenými finančnými prostriedkami, verejné obstarávanie aj zúčtovanie projektu. 
3.	Prostriedky na prefinancovanie projektu e-learningového systému pre použitie v rámci celej štátnej správy pre tých, ktorí budú tento spôsob preferovať pred prezenčným vzdelávaním, získa Ministerstvo dopravy, pôšt a telekomunikácií Slovenskej republiky takisto z ESF. Je potrebné navrhnúť takú formu zabezpečenia uvedeného                     e-learningového systému, aby bola oprávneným výdavkom z ESF.
4.	Splnomocnenec vlády pre informatizáciu spoločnosti odporučí Ministerstvu práce, sociálnych vecí a rodiny Slovenskej republiky maximálne výšky oprávnených nákladov na prezenčné vzdelávanie a skúšky v dopytovo-orientovaných projektoch.

	Úrad pre štátnu službu v súčasnosti pripravuje návrh novely zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a nadväzujúceho nariadenia vlády Slovenskej republiky.